Azerbaijan

**Azerbayjan** joda da salah osay nagara di Asia Barat, say bandar nagorina di kuta Baku.
Nagara hasa bubatasan rik Rusia di liba, Georgia, Armenia, rik Turki di topi, Iran di hulu, rik Lawok Kaspia di darak. Republik Otonomi Nakhichevan (samungkal eksklave dor **Azerbaijan**) bubatasan rik Armenia di toban liba, Iran di hulu, rik Turki di lawok.

Azerbaijan joda da nagara sekuler rik kok jadi anggota jak Dewan Eropa jak 2001. Mayoritas populasi joda da Syiah rik turunan Turki lawok, tikonal sabagay Azerbaijani, atawa singkatna Azeri. Nagara hasa resmina demokrasi, tapi rik paraturan otoritas kuwat. Azerbaijan munih nagara anggota OKI.

## Baruyut Kata
Ganta, dilom masalah sajarah, panandaan istilah Azerbaijan kol buvariasi jak panandaan geyografi historisna rik ija kok nyobabko bubungkal diskusi pulitik. Uwat samungkal ruwa hipotesis say bukahikan rik asal golar  Teori say paling umum joda da sacara eponim Azerbaijan tigolari nurut *[[Atropates]]*, satrap (gubornur) bangsa Media Iran, say nguwasoi samungkal kawasan say tihaluko di Azarbaijan Iran modern say tisobut *[[Atropatene]]*. Tiparcaya golar Atropates titurunko jak bakak Basa Parsiya Bahari say buhorti "dilindungi bak apuy."

Uwat munih pandapat barih say nyawako aman istilah hasa joda da Turkifikasi nipis jak *Azarbaijan*, versi golar Parsiya asli say tiarabko *Âzarâbâdagân*, tisusun jak *âzar+âbadag+ân* (*âzar*=apuy; *âbâdag*=dairah olahan; *ân*=akhiran jamak/lamon); aman sacara tradisional kata siba buhorti "tanoh apuy abadi" atawa "tanoh apuy", say mangkali nganyatoko sacara mak langsung kuwil apuy Majusi di nagori hasa. Samungkal ruwa sajarawan Azeri bupandapat aman golar sina tisusun jak 4 unsur basa Azerbaijan: *az+er+bay+can*, say buhorti "tanoh jolma Az say pambarani" atawa "samungkal pok say tilanggarko untuk kaum hortowan rik agung." Sacara puitis Azerbaijan tisobut munih *Odlar Yurdu* ("Nagori Apuy (Abadi)").

## Geyografi

Borak Azerbaijan tungguk 86.600&nbsp;km². Rik bubatasan rik Rusia di liba; Armenia, Turki, rik Georgia di lawok; Lawok Kaspia di darak; rik Iran di hulu. Tijang total pawatasan darak Azerbaijan tungguk 2,648&nbsp;km (1,645 mil), 1007 kilomitir rik Armenia, 756 kilomitir rik Iran, 480 kilomitir rik Georgia, 390 kilomitir rik Rusia, rik 15 kilomitir rik Turki. Azerbaijan ti pik di kawasan Kaukasus Hulu atawa lobih tikonal rik sobutan Transkaukasia rik di pasisir lawok Lawok Kaspia. Wilayahna bagian lawok rik liba burupa kawasan pagunungan. Disan uwat gunung Bazardüzü, say joda da gunung paling langgar di Azerbaijan. Gunung say ngaduh langgar 4466 m hasa ti pik di rodik pawatasan rik Rusia. Sodongko bagiyan tongah Azerbaijan joda da pamtang ribah say kayo bak minyak.

## Demografi

Di Maret 2022, 52,9% jak total populasi Azerbaijan say bujumlah 10.164.464 ngaman di pabandaran, rik 47,1% todana di patiyuhan. Di Januwari 2019, 50,1% jak total populasi joda da obay. Rasio jenis kalamin di tahun say goh-goh joda da 0,99 bakas per obay.

Tingkat patumbuhan panduduk tahun 2011 joda da 0,85%, tibandingko rik 1,09% di kaunyin duniya. Faktor signifikan say ngabatasi patumbuhan populasi joda da tingkat migrasi say langgar. Di tahun 2011 Azerbaijan ngalami migrasi sabalak −1,14/1.000 jolma.

Diaspora Azerbaijan tihalui di 42 nagara rik di giliranna uwat lamon pusat etnis minoritas dilom Azerbaijan, tikuruk masyarakat budaya Jerman "Karelhaus", pusat budaya Slavia, komunitas Azerbaijan-Israel, pusat budaya Kurdi, Asosiasi Talysh Internasional, Pusat nasional Lezgin "Samur", komunitas depremabi Azerbaijan-Tatar, masyarakat Tatar Krimea, rbn.

Sacara total, Azerbaijan uwat 78 kota, 63 distrik kota, rik samungkal kota bustatus hukum khusus. 261 pamukiman tipe pabandaran rik 4248 tiyuh nutukna.

#### Igamo

Azerbaijan tianggap sabagay nagara mayoritas Muslim paling sekuler. Sakitar 97% pandudukna buigamo Islam. Sakitar 85% Muslim diparkirako Syi'ah, samantara 15% Muslim Sunni. Kayakinan barih tipraktikko bak bumacom-ragom kalumpuk etnis di nagara hasa. Budasarko pasal 48 Konstitusina, Azerbaijan joda da nagara sekuler rik anjamin kabibasan buigamo. Dilom jajak pandapat Gallup 2006–2008, bih 21% responden jak Azerbaijan ngaku aman igamo joda da bagiyan ponting jak kahuripan sari-sari tiyan.

Jak minoritas igamo bangsa, tiparkirako 280.000 jolma Nasrani (3,1%) sabagiyan balak joda da Ortodoks Rusia rik Georgia, rik Apostolik Armenia (nambih unyin jolma Armenia say ngaman di wilayah Nagorno-Karabakh say ngamisahko diri). Di tahun 2003, uwat 250 jolma Katolik Roma. Denominasi Kristen barihna di tahun 2002 tikuruk Lutheran, Baptis rik Molokan. Uwat munih komunitas ronik Protestan. Azerbaijan uwat munih populasi Yahudi bahari rik sajarah 2.000 tahun; tiparkirako 12.000 jolma Yahudi matuh ngaman di Azerbaijan say joda da pok bagi ana mak ana kota mayoritas Yahudi di luwah Israel rik Amerika Serikat. Azerbaijan munih pok bagi anggota komunitas Baháʼí, Hare Krishna rik Saksi-Saksi Yahuwa, sorto panganut komunitas igamo barihna. Samungkal ruwa komunitas igamo sacara mak resmi tibatasi jak kabibasan buigamo. Samungkal laporan Departemen Luwah Nagori AS pasal masalah hasa nyobutko panahanan anggota kalumpuk Muslim rik Nasrani titamtu, rik lamon kalumpuk kasaroan andaftar guk badan say ngatur igamo, Komite Negara Asosiasi Kaigamoan Republik Azerbaijan (SCWRA).

#### Etnik

Komposisi etnis panduduk nurut sensus panduduk 2009: 91,6% Azerbaijan, 2,0% Lezgin, 1,4% Armenia (nambih unyin jolma Armenia ngaman di wilayah Nagorno-Karabakh say misahko diri), 1,3% Rusia, 1,3% Talish, 0,6 % Avar, 0,4% Turki, 0,3% Tatar, 0,3% Tats, 0,2% Ukraina, 0,1% Tsakhur, 0,1% Georgia, 0,1% Yahudi, 0,1% Kurdi, 0,2% barihna.

#### Basa
Basa resmi joda da basa Azerbaijan, say tikuruk rumpun basa Turkik. Basa Azerbaijan dituturko bak sakitar 92% populasi sabagay basa indok. Basa Rusia rik Armenia (bih tipakay di Nagorno-Karabakh), rik masing-masing joda da basa indok jak sakitar 1,5% populasi. Uwat salusin basa minoritas barihna say tipakay sacara asli di nagara hasa. Avar, Budukh, Georgia, Juhuri, Khinalug, Kryts, Lezgin, Rutul, Talish, Tat, Tsakhur, rik Udi kaunyinna dipakay bak minoritas say ronik. Samungkal ruwa komunitas basa hasa ronik bangat rik jumlahna torus bukurang. Basa Armenia joda da basa mayoritas di Nagorno-Karabakh rik sakitar 76% di tahun 1989. Salopas porang Nagorno-Karabakh partamo, populasi hampir kaunyinna joda da jolma Armenia, sakitar 95%.

## Budaya

Budaya Azerbaijan bukombang sabagay hasil jak lamon pangaruh; sina da ngapi Jolma Azerbaijan, dilom lamon hal uwat ruwa budaya. Ganta sa, tradisi nasional tipaliharo rik cindona di nagara hasa walawpun uwat pangaruh Barat, tikuruk budaya konsumen global. Samungkal ruwa elemen utama budaya Azerbaijan joda da: musik, sastra, tarian rik seni rakyat, masakan, arsitektur, sinematografi, rik Novruz Bayram. Say tarakhir hasa buasal jak harani yaya tradisional Tahun Anyar dilom agama Majusi Iran bahari. Novruz joda da harani peray kaluwarga.

Profil panduduk Azerbaijan, say sanipa tisobutko dinggak, titogak jak jolma Azerbaijan, sorto kabangsaan atawa kalumpuk etnis barih, say sacara carom ngaman di bumacom-ragom wilayah nagara. Pakaian nasional rik tradisional Azerbaijan joda da Chokha rik Papakha. Uwat siyaran radiyu dilom basa Rusia, Georgia, Kurdi, Lezgian, rik Talish, say tibiayai jak anggaran nagara. Samungkal ruwa satasiyun radiyu lokal di Balakan rik Khachmaz nyiarko dilom basa Avar rik Tat. Di Baku samungkal ruwa surat kabar tiluwahko dilom basa Rusia, Kurdi (*Dengi Kurdi*), Lezgian (*Samur*) rik Talysh. Masyarakat Yahudi "Sokhnut" ngaluwahko surat kabar Aziz.

## Rujukan